CELEX: 52013XG0803(01)
Language: el
Date: 2013-08-03 00:00:00
Title: Σχέδιο συμπερασμάτων του Συμβουλίου σχετικά με τη μέγιστη δυνατή αξιοποίηση του δυναμικού της πολιτικής για τη νεολαία στην υλοποίηση των στόχων της Στρατηγικής «Ευρώπη 2020»

3.8.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 224/2
            
         Σχέδιο συμπερασμάτων του Συμβουλίου σχετικά με τη μέγιστη δυνατή αξιοποίηση του δυναμικού της πολιτικής για τη νεολαία στην υλοποίηση των στόχων της Στρατηγικής «Ευρώπη 2020»
   2013/C 224/02
   ΤΟ ΣΥΜΒΟΥΛΙΟ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΡΧΟΜΕΝΟΙ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ:
   ΥΠΕΝΘΥΜΙΖΟΝΤΑΣ ΤΟ ΠΟΛΙΤΙΚΟ ΠΛΑΙΣΙΟ ΤΟΥ ΖΗΤΗΜΑΤΟΣ, ΩΣ ΕΧΕΙ ΣΤΟ ΠΑΡΑΡΤΗΜΑ, ΚΑΙ ΕΙΔΙΚΟΤΕΡΑ ΤΑ ΕΞΗΣ:
   1.   ΕΚΤΙΜΟΥΝ ΟΤΙ:
   
               1.
            
            
               Η Στρατηγική «Ευρώπη 2020» και οι εμβληματικές της πρωτοβουλίες τονίζουν τη σημασία της διαμόρφωσης και εφαρμογής πολιτικών με σκοπό τον εφοδιασμό όλων των νέων με τις δεξιότητες και τις ικανότητες που χρειάζονται για να συμβάλλουν από την πλευρά τους στην οικονομία και κοινωνία της γνώσης, και αναγνωρίζει το ρόλο της πολιτικής για τη νεολαία σε αυτούς τους τομείς. Οι γενικοί στόχοι της Στρατηγικής «Ευρώπη 2020» και οι αντίστοιχοι στόχοι των κρατών μελών για την αύξηση της απασχόλησης των νέων, τη μείωση της πρόωρης εγκατάλειψης του σχολείου και την αύξηση της συμμετοχής στην τριτοβάθμια εκπαίδευση έχουν ιδιαίτερη σημασία για τη νεολαία και για όσους νέους κινδυνεύουν περισσότερο να περιθωριοποιηθούν. Η πολιτική για τη νεολαία περιλαμβάνει μέτρα που βοηθούν στη συμμετοχή των νέων σε εκπαιδευτικές, αναπτυξιακές, πολιτιστικές και συλλογικές δραστηριότητες, δυνατότητες απόκτησης πείρας και πρακτικής μάθησης, οι οποίες βελτιώνουν τις ικανότητες των νέων για τη ζωή, τη μάθηση και την απασχόληση.
            
         
               2.
            
            
               Στο Ανανεωμένο Πλαίσιο Ευρωπαϊκής Συνεργασίας στον Τομέα της Νεολαίας (2010-2018) (1) τονίζεται η σημασία μιας διττής προσέγγισης που θα περιλαμβάνει αφενός συγκεκριμένες πρωτοβουλίες στον τομέα της νεολαίας, και αφετέρου πρωτοβουλίες ενσωμάτωσης της διάστασης «νεολαία» στους οικείους τομείς πολιτικής. Προσφέρεται μια δέσμη μέσων για την εκτέλεση δραστηριοτήτων σε οκτώ τομείς δράσης και τονίζεται μια διατομεακή προσέγγιση προς απάντηση στις ανάγκες και τους πόθους των νέων.
            
         
               3.
            
            
               Στην κοινή έκθεση της ΕΕ του 2012 για τη νεολαία (2) επιζητείται η ενίσχυση της σχέσης και μεγαλύτερη συνοχή μεταξύ του Ανανεωμένου Πλαισίου και της Στρατηγικής «Ευρώπη 2020».
            
         
               4.
            
            
               Ο αντίκτυπος της οικονομικής ύφεσης στους νέους θέτει προκλήσεις για την πολιτική για τη νεολαία, όσον αφορά ορισμένους σχετικούς τομείς πολιτικής οι οποίοι έχουν σχεδιαστεί για να καλύψουν τις ανάγκες των νέων στο σύνολό τους και, ειδικότερα, για ευρύτερους στόχους δημόσιας πολιτικής, προπάντων δε τους στόχους που αφορούν τη Στρατηγική «Ευρώπη 2020» για έξυπνη, βιώσιμη και χωρίς αποκλεισμούς ανάπτυξη. Στις προκλήσεις (3) περιλαμβάνονται η ανεργία, ο αυξανόμενος κίνδυνος αποκλεισμού και η πιθανότητα για αρνητικές συνέπειες στην ευημερία των νέων.
            
         
               5.
            
            
               Πολλοί νέοι συμμετέχουν ενεργά, αναπτύσσονται και προοδεύουν σε ομάδες, κοινότητες και στο πλαίσιο της ευρύτερης κοινωνίας, προσφέροντας και συγχρόνως αντλώντας σημαντικότατα οφέλη από άποψη προσωπικής και κοινωνικής ανέλιξης, ικανοτήτων, εμπειριών και γνώσεων. Ωστόσο, οι νέοι βιώνουν σήμερα μια παρατεταμένη «μετάβαση» μεταξύ εξάρτησης και αυτονομίας και διαθέτουν λιγότερες βεβαιότητες όσον αφορά τις προοπτικές της επαγγελματικής τους απασχόλησης και εξέλιξης.
            
         
               6.
            
            
               Το δυναμικό και η ικανότητα των νέων για δημιουργικότητα, καινοτομία, επιχειρηματικότητα και προσαρμοστικότητα- που αναγνωρίζεται ότι έχουν ανεκτίμητη αξία για την προώθηση μιας ανανεωμένης και βιώσιμης επιστροφής των κρατών μελών στην οικονομική και κοινωνική ευημερία και την ανάδυση μιας κοινωνίας με λιγότερους αποκλεισμούς- είναι ανάγκη να αναγνωριστούν και να τονωθούν.
            
         
               7.
            
            
               Η γνώση της νεολαίας και ο τρόπος με τον οποίο αυτή επηρεάζει την πολιτική για τη νεολαία καθώς και τις λοιπές συναφείς πολιτικές, είναι σημαντικά ζητήματα και οι σχετικές εκτιμήσεις πρέπει να βασίζονται σε επαρκή έρευνα.
            
         
               8.
            
            
               Είναι αναγκαία η απόδοση μεγαλύτερης έμφασης στη θετική και ιδιαίτερη συμβολή και προστιθέμενη αξία που μπορεί να έχει η πολιτική για τη νεολαία στην υλοποίηση της Στρατηγικής «Ευρώπη 2020», ειδικότερα μάλιστα σε σχέση με τους στόχους στους τομείς της εκπαίδευσης και κατάρτισης, της απασχόλησης και της κοινωνικής ένταξης.
            
         2.   ΣΗΜΕΙΩΝΟΥΝ ΟΤΙ:
   
               9.
            
            
               Έχουν αναληφθεί διάφορες πρωτοβουλίες πολιτικής (όπως περιγράφονται στο παράρτημα του παρόντος εγγράφου) για να προαχθούν οι στόχοι της Στρατηγικής «Ευρώπη 2020» και να αντιμετωπιστούν οι προκλήσεις που δημιουργούν οι συνέπειες της κρίσης στους πολίτες σε ολόκληρη την ΕΕ. Πολλές από τις πρωτοβουλίες αυτές έχουν ιδιαίτερη σημασία για τους νέους. Οι πρωτοβουλίες πολιτικής στους τομείς της απασχόλησης, της εκπαίδευσης και της κατάρτισης που αφορούν τους νέους προάγουν την υιοθέτηση μιας κοινής προσέγγισης στο πλαίσιο της οποίας οι πολιτικές για τη νεολαία θα πρέπει να παίζουν σημαντικότατο ρόλο. Πρέπει να υποστηριχθεί ο ρόλος των υπουργών που είναι αρμόδιοι για θέματα νεολαίας και η ενσωμάτωση της διάστασης «νεολαία» σε ευρύ φάσμα τομέων πολιτικής, ιδίως στο πλαίσιο του Ευρωπαϊκού Εξαμήνου.
            
         3.   ΦΡΟΝΟΥΝ ΟΤΙ:
   
               10.
            
            
               Ο διατομεακός και διοργανικός συντονισμός σε εθνικό και ενωσιακό επίπεδο έχει καίρια σημασία για την εφαρμογή μιας αποτελεσματικής πολιτικής για τη νεολαία και για την ολοκλήρωση των στόχων της Στρατηγικής «Ευρώπη 2020» που την αφορούν.
            
         
               11.
            
            
               Η πολιτική για τη νεολαία προσφέρει μια ολοκληρωμένη πολιτική απάντηση με επίκεντρο τους νέους η οποία έχει τόσο κάθετη όσο και οριζόντια εμβέλεια. Διαδραματίζει διακριτό αλλά και συμπληρωματικό ρόλο, σε συνδυασμό με άλλους τομείς πολιτικής, όσον αφορά την προώθηση θετικών λύσεων για τους νέους. Ωστόσο, ο ρόλος και το περιεχόμενο της πολιτικής για την νεολαία θα ωφελούντο από τον σαφέστερο προσδιορισμό του τρόπου με τον οποίο προσφέρει ενημέρωση και αλληλεπίδραση σε συναφείς τομείς πολιτικής. Τούτο θα ενίσχυε τον αντίκτυπο της πολιτικής για την νεολαία, είτε αυτοτελώς είτε σε σχέση με τη συμβολή της στην υλοποίηση της Στρατηγικής «Ευρώπη 2020», ιδίως όσον αφορά την απασχόληση και την κοινωνική ένταξη, με αποτέλεσμα να βελτιωθεί η προβολή της στο συγκεκριμένο πλαίσιο.
            
         
               12.
            
            
               Συγκεκριμένα, τα μέτρα της πολιτικής για τη νεολαία, όπως λ.χ. οι κοινωνικο-μορφωτικές δραστηριότητες για τους νέους και η μη τυπική και η άτυπη μάθηση, έχουν ιδιαίτερη σημασία για την ετοιμότητα, τη συμμετοχή και την εξέλιξη των νέων στην εκπαίδευση και κατάρτιση, και την απασχόληση, καθώς και στους τομείς της υγείας και της κοινωνικής ένταξης. Τα μέτρα αυτά μπορούν να συμβάλουν ενεργά στη δέσμη μέτρων της ΕΕ για την απασχόληση των νέων, και δη στην αποτελεσματική εφαρμογή των Εγγυήσεων για τη Νεολαία, και θα ωφελούνταν από την υποστήριξη της Πρωτοβουλίας για την Απασχόληση των Νέων και από άλλους συναφείς ευρωπαϊκούς πόρους.
            
         
               13.
            
            
               Ο τομέας της νεολαίας διαθέτει ιδιαίτερη εμπειρογνωμοσύνη στα θέματα της συμμετοχής και ενδυνάμωσης των νέων, ιδίως των νέων που διαθέτουν λιγότερες ευκαιρίες, οι οποίοι ενδέχεται να μην επωφελούνται από πολιτικές εκπαίδευσης/ κατάρτισης και απασχόλησης.
            
         4.   ΥΠΟΓΡΑΜΜΙΖΟΥΝ ΤΙΣ ΑΚΟΛΟΥΘΕΣ ΠΡΟΤΕΡΑΙΟΤΗΤΕΣ ΓΙΑ ΤΗ ΜΕΓΙΣΤΗ ΔΥΝΑΤΗ ΑΞΙΟΠΟΙΗΣΗ ΤΟΥ ΔΥΝΑΜΙΚΟΥ ΤΗΣ ΠΟΛΙΤΙΚΗΣ ΓΙΑ ΤΗ ΝΕΟΛΑΙΑ ΣΤΗΝ ΥΛΟΠΟΙΗΣΗ ΤΩΝ ΣΤΟΧΩΝ ΤΗΣ ΣΤΡΑΤΗΓΙΚΗΣ «ΕΥΡΩΠΗ 2020»:
   
               14.
            
            
               Τα μέτρα για την ενίσχυση της διατομεακής και διοργανικής συνεργασίας με σκοπό τη βελτίωση του συντονισμού των πολιτικών για τη νεολαία και των σχετικών τομέων πολιτικής, ειδικότερα σε σχέση με την εκπαίδευση και κατάρτιση και την απασχόληση, αποτελούν προτεραιότητα για τη διαμόρφωση συνολικής και ολοκληρωμένης πολιτικής απάντησης στις κοινωνικές και οικονομικές προκλήσεις που αντιμετωπίζουν σήμερα οι νέοι, και για την προσέγγιση των νέων με λιγότερες ευκαιρίες, και μάλιστα εκείνων που έχουν περιθωριοποιηθεί και βρίσκονται τώρα εκτός εκπαίδευσης, απασχόλησης ή κατάρτισης. Στόχος των μέτρων πρέπει να είναι η προαγωγή μιας κοινωνίας με λιγότερους αποκλεισμούς και η συμβολή στην υλοποίηση των στόχων της Στρατηγικής «Ευρώπη 2020».
            
         
               15.
            
            
               O ρόλος των ίδιων των νέων στη διαμόρφωση των πολιτικών που τους αφορούν πρέπει να ενισχυθεί, ιδίως όσον αφορά τις επιλογές τους, την πρόσβαση και την πρόοδό τους στην εκπαίδευση και κατάρτιση και την απασχόληση, με στόχο την επίτευξη μεγαλύτερης κοινωνικής ένταξης. Η συμμετοχή των νέων στη διαμόρφωση των πολιτικών έχει καίρια σημασία για τον τρόπο εφαρμογής της πολιτικής για τη νεολαία σύμφωνα με το Ανανεωμένο Πλαίσιο της Ευρωπαϊκής Συνεργασίας στον Τομέα της Νεολαίας (2010-2018). Οι φορείς που δραστηριοποιούνται στον τομέα της πολιτικής για τη νεολαία έχουν ειδική εμπειρογνωμοσύνη για τη διευκόλυνση της ενεργού συμμετοχής των νέων στη διαμόρφωση των πολιτικών.
            
         
               16.
            
            
               Ο ρόλος του προτεινόμενου νέου προγράμματος της ΕΕ για την εκπαίδευση και κατάρτιση, τη νεολαία και τον αθλητισμό, ιδίως το κεφάλαιο που αφορά τη νεολαία, καθώς και άλλα προγράμματα και χρηματοδοτικά μέσα της ΕΕ, θα είναι σημαντικά για την προσφορά στους νέους της Ευρώπης ευκαιριών μάθησης και κινητικότητας, απόκτησης νέων ικανοτήτων και εμπειριών και συμμετοχής σε δράσεις εθελοντισμού και πολιτιστικές ανταλλαγές. Πρέπει να αναγνωριστεί η ανεξάρτητη και εγγενής αξία της πολιτικής για τη νεολαία, καθώς και η προστιθέμενη αξία της, επειδή έχουν θετικά αποτελέσματα για τους νέους που συμμετέχουν στην εκπαίδευση και κατάρτιση, την επαγγελματική απασχόληση και την κοινωνική ένταξη. Η επόμενη γενιά των ευρωπαϊκών διαρθρωτικών και επενδυτικών ταμείων θα έχουν καίρια σημασία για την επένδυση στους νέους και τις ικανότητές τους, καθώς και για τη βελτίωση της απασχολησιμότητας και της πρόσβασής τους στην αγορά εργασίας.
            
         5.   ΚΑΛΟΥΝ ΤΑ ΚΡΑΤΗ ΜΕΛΗ, ΤΗΡΟΥΜΕΝΗΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ, ΝΑ ΕΞΕΤΑΣΟΥΝ ΤΙΣ ΑΚΟΛΟΥΘΕΣ ΔΡΑΣΕΙΣ:
   
               17.
            
            
               Να διασφαλίζουν, κατά περίπτωση, ότι οι δράσεις προτεραιότητας που αναλαμβάνονται δυνάμει του Ανανεωμένου Πλαισίου Ευρωπαϊκής Συνεργασίας στον Τομέα της Νεολαίας (2010-2018) στηρίζουν και συμπληρώνουν τους στόχους της Στρατηγικής «Ευρώπη 2020» (4).
            
         
               18.
            
            
               Να προωθούν την ενεργό συμμετοχή των υπουργείων με αρμοδιότητα για τη νεολαία στη χάραξη της εθνικής πολιτικής όσον αφορά την Στρατηγική «Ευρώπη 2020», ιδίως στη διαμόρφωση και, κατά περίπτωση, στον συντονισμό των ετήσιων εθνικών προγραμμάτων μεταρρυθμίσεων.
            
         
               19.
            
            
               Να προαγάγουν, στη συνάρτηση αυτή και με βάση εθνικά μέτρα για διάλογο με τους νέους, τη βελτίωση της χρήσης υπαρχόντων μηχανισμών -ή την ανάπτυξη νέων- που θα αφουγκράζονται τις απόψεις των νέων, με σκοπό την ενημέρωση και διαμόρφωση της πολιτικής για τη νεολαία και άλλων συναφών με αυτή πολιτικών.
            
         
               20.
            
            
               Να μελετήσουν με ποιον τρόπο η πολιτική για τη νεολαία μπορεί να συμβάλει στη διαμόρφωση μέτρων στο πλαίσιο της δέσμης μέτρων για την απασχόληση των νέων, στα οποία θα περιλαμβάνεται, όπως αρμόζει, η εφαρμογή των συστάσεων του Συμβουλίου σχετικά με την αναγνώριση της μη τυπικής και της άτυπης μάθησης και τη θέσπιση Εγγυήσεων για τη Νεολαία.
            
         6.   ΚΑΛΟΥΝ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ ΚΑΙ ΤΗΡΟΥΜΕΝΗΣ ΤΗΣ ΑΡΧΗΣ ΤΗΣ ΕΠΙΚΟΥΡΙΚΟΤΗΤΑΣ, ΜΕ ΣΕΒΑΣΜΟ ΤΗΣ ΑΡΜΟΔΙΟΤΗΤΑΣ ΤΩΝ ΚΡΑΤΩΝ ΜΕΛΩΝ ΟΣΟΝ ΑΦΟΡΑ ΤΗΝ ΠΟΛΙΤΙΚΗ ΓΙΑ ΤΗ ΝΕΟΛΑΙΑ:
   
               21.
            
            
               Να προωθήσουν τη συμβολή των μέτρων της πολιτικής για τη νεολαία, στο πλαίσιο των ευρύτερων στρατηγικών εκπαίδευσης και κατάρτισης, απασχόλησης και κοινωνικής ένταξης, στην εκπλήρωση των στόχων της Στρατηγικής «Ευρώπη 2020».
            
         
               22.
            
            
               Να εξασφαλίσουν καλύτερο συντονισμό και συνέργια μεταξύ των εργασιών που αναλαμβάνονται βάσει του Ανανεωμένου Πλαισίου και των εργασιών στον τομέα της εκπαίδευσης και κατάρτισης και της απασχόλησης, με στόχο την ενίσχυση της συμμετοχής των νέων στην εκπαίδευση και την κατάρτιση, την ανέλιξή τους στην απασχόληση και την κοινωνική τους ένταξη. Συγκεκριμένα, να δώσουν έμφαση στη ένταξη των νέων που βρίσκονται εκτός απασχόλησης, εκπαίδευσης ή κατάρτισης.
            
         
               23.
            
            
               Να αναπτύξουν, εντός του Ανανεωμένου Πλαισίου Ευρωπαϊκής Συνεργασίας στον Τομέα της Νεολαίας 2012-2018, ένα μεσοπρόθεσμο πρόγραμμα εργασιών που θα καθοδηγεί την πολιτική για τη νεολαία και τις εργασίες πολιτικών σχετικά με την νεολαία ως απάντηση στα σύγχρονα θέματα και τάσεις που αφορούν ή σχετίζονται με τη νεολαία και θα αποδίδει ιδιαίτερη προσοχή σε συναφείς τομείς συντονισμού και συνεργασίας με τις πολιτικές της εκπαίδευσης και κατάρτισης και της απασχόλησης με στόχο να εξασφαλιστεί η συμβολή στοιχείων που αφορούν την πολιτική για τη νεολαία στο Ευρωπαϊκό Εξάμηνο.
            
         
               24.
            
            
               Να θεσπίσουν μια πρακτική σύμφωνα με την οποία οι αντιπρόσωποι των κρατών μελών που είναι υπεύθυνοι για την πολιτική για τη νεολαία και συνέρχονται στο πλαίσιο του Συμβουλίου ή/και των προπαρασκευαστικών οργάνων του μπορούν να συζητούν και να ανταλλάσσουν απόψεις σχετικά με τα σημαντικότερα βήματα στοχοθετημένων πολιτικών στο πλαίσιο του Ευρωπαϊκού Εξαμήνου, της Ετήσιας Επισκόπησης για την Ανάπτυξη και των Ειδικών Συστάσεων ανά χώρα σχετικά με τις πολιτικές των κρατών μελών, ώστε να συμβάλλουν έγκαιρα και με συνάφεια στις εργασίες της Επιτροπής Απασχόλησης για την πολυμερή εποπτεία του έργου που αφορά τις Ειδικές Συστάσεις ανά χώρα (5).
            
         
               25.
            
            
               Να διασφαλίσουν ότι τα μέσα που ορίζονται στην Στρατηγική της ΕΕ για τη νεολαία και στην κοινή έκθεση για τη νεολαία (2012), όπως λ.χ. η διαδικασία του διαρθρωμένου διαλόγου, οι στοιχειοθετημένες πολιτικές και η διατομεακή συνεργασία, έχουν αναπτυχθεί στον μέγιστο δυνατό βαθμό, ούτως ώστε να διοχετεύονται στη συζήτηση σχετικά με τη Στρατηγική «Ευρώπη 2020» όλα τα διαθέσιμα στοιχεία σχετικά με τον τρόπο κατά τον οποίο η κρίση επηρεάζει τους νέους, και ότι η φωνή της νεολαίας εισακούεται στο πλαίσιο της συζήτησης αυτής.
            
         
               26.
            
            
               Να προσδιορίσουν με ποιον τρόπο μέτρα, εκφραζόμενα λ.χ. μέσω των κοινωνικο-μορφωτικών δραστηριοτήτων για τους νέους και της μη τυπικής και άτυπης μάθησης, παρέχουν στους νέους -ιδίως όσους διαθέτουν λιγότερες ευκαιρίες- τρόπους ώστε να καταστούν με δικά τους μέσα ικανοί να συμμετέχουν ενεργά στην κοινωνία των πολιτών και να αναπτύσσουν τις ικανότητές τους που σχετίζονται με τη μάθηση και την απασχολησιμότητά τους.
            
         
               27.
            
            
               Να εξετάσουν κυρίως με ποιον τρόπο τα μέτρα αυτά βοηθούν τους νέους να αναπτύξουν όχι μόνο τις δεξιότητες και τις εγκάρσιες ικανότητές τους για πρόσβαση σε ευκαιρίες εκπαίδευσης/κατάρτισης και απασχόλησης -οι οποίες μπορούν να ενισχύσουν την αυτονομία και την εξέλιξή τους-, αλλά και τις προσωπικές και κοινωνικές ικανότητές τους, καθώς και στην απόκτηση ικανοτήτων για απασχολησιμότητα και επιχειρηματικότητα.
            
         
               28.
            
            
               Να προαγάγουν την πρόσβαση μεταξύ όλων των ενδιαφερόμενων φορέων και να ενθαρρύνουν τη συμμετοχή σε ευρωπαϊκά προγράμματα όπως:
               
                           —
                        
                        
                           το ευρωπαϊκό πρόγραμμα για την εκπαίδευση, την κατάρτιση, τη νεολαία και τον αθλητισμό, το οποίο υποστηρίζει την κινητικότητα, την ανταλλαγή και τη διεύρυνση των ικανοτήτων και τις ευκαιρίες για συμμετοχή στον εθελοντισμό και τις πολιτιστικές ανταλλαγές, και
                        
                     
                           —
                        
                        
                           άλλα ευρωπαϊκά προγράμματα και πόρους που μεταξύ άλλων στοχεύουν σε όλους τους νέους, συμπεριλαμβανομένων και εκείνων που διαθέτουν λιγότερες ευκαιρίες και, ιδίως, εκείνων που βρίσκονται εκτός απασχόλησης, εκπαίδευσης και κατάρτισης
                        
                     και με τον τρόπο αυτό να συμβάλουν στην ανάπτυξη των ικανοτήτων και της απασχολησιμότητας των νέων.
            
         
               29.
            
            
               Να προαγάγουν την πλήρη και βέλτιστη χρήση, κατά περίπτωση, της Πρωτοβουλίας για την Απασχόληση των Νέων με στόχο την εφαρμογή της σύστασης του Συμβουλίου για τη θέσπιση Εγγυήσεων για τη Νεολαία.
            
         7.   ΚΑΛΟΥΝ ΤΗΝ ΕΠΙΤΡΟΠΗ ΝΑ ΕΞΕΤΑΣΕΙ ΤΙΣ ΑΚΟΛΟΥΘΕΣ ΔΡΑΣΕΙΣ:
   
               30.
            
            
               Να μελετήσει δράσεις που θα εξασφαλίζουν ότι μια προοπτική πολιτικής για τη νεολαία αποτελεί κεντρικό στόχο των πολιτικών για την εκπαίδευση και κατάρτιση, την απασχόληση και την κοινωνική ένταξη προκειμένου να ενσωματωθεί μια αυτόνομη «διάσταση πολιτικής για τη νεολαία» στις πολιτικές που αποσκοπούν στην εφαρμογή της Στρατηγικής «Ευρώπη 2020», ιδίως σε σχέση με τις κοινωνικο-μορφωτικές δραστηριότητες για τους νέους και την αναγνώριση και πιστοποίηση της μη τυπικής και της άτυπης μάθησης.
            
         
               31.
            
            
               Να προωθήσει την προβολή όλων των χρηματοδοτικών προγραμμάτων της ΕΕ και των σχετικών παραδειγμάτων ορθών πρακτικών τα οποία αναπτύσσουν τις ικανότητες των νέων του 21ου αιώνα, αποδίδοντας μεγαλύτερη έμφαση στον τρόπο με τον οποίο αυτά τα προγράμματα προωθούν εμπειρική και επιχειρηματική μάθηση βασισμένη σε ικανότητες, με στόχο την ενθάρρυνση και προώθηση της συμμετοχής των νέων στη κοινωνία, την εκπαίδευση και κατάρτιση και την απασχόληση, ιδίως των νέων με λιγότερες ευκαιρίες.
            
         
               32.
            
            
               Στο πλαίσιο της Στρατηγικής «Ευρώπη 2020» και του Ανανεωμένου Πλαισίου για την Ευρωπαϊκή Συνεργασία στον Τομέα της Νεολαίας (2012-2018), να εξακολουθήσει να επιδιώκει την αξιολόγηση της διαδικασίας του διαρθρωμένου διαλόγου, ούτως ώστε να διασφαλίζεται ότι το πεδίο εφαρμογής, η κλίμακα και το περιεχόμενο αυτής της διαδικασίας αλληλοσυνδέονται και ανταποκρίνονται στις τρέχουσες ανάγκες των νέων και συμβάλλουν με τη σειρά τους στη διαμόρφωση της πολιτικής για τη νεολαία.
            
         
               33.
            
            
               Να εξετάσει τη δυνατότητα εκπόνησης εγγράφου προβληματισμού βασιζόμενου στα πορίσματα της έκθεσης της ΕΕ για τη νεολαία και στις διεξαγόμενες εργασίες στους τομείς της μάθησης από ομοτίμους και, σε αυτή τη βάση, να διοργανώσει σεμινάριο μάθησης από ομοτίμους με θέμα τους βασικούς τομείς πολιτικής για τη Νεολαία, την Εκπαίδευση και Κατάρτιση και την Απασχόληση, με τη συμμετοχή των ενδιαφερομένων φορέων, με σκοπό να εξεταστεί ο καλύτερος τρόπος με τον οποίο μπορεί να δοθεί απάντηση μέσω συλλογικής πολιτικής στις προκλήσεις που αντιμετωπίζει σήμερα η νεολαία. Μια τέτοια πρωτοβουλία μπορεί να οδηγήσει στην σκιαγράφηση συστάσεων που θα μπορούσαν να εξεταστούν στο πλαίσιο των αντίστοιχων τομέων πολιτικής και των σχετικών συνθέσεων του Συμβουλίου, με σκοπό την ανάληψη περαιτέρω δράσης.
            
         
      (1)  ΕΕ C 311, 19.12.2009, σ. 1.
   
      (2)  ΕΕ C 394, 20.12.12, σ. 5.
   
      (3)  Η ανεργία των νέων ηλικίας 15 έως 24 ετών αυξήθηκε αποτόμως από 15 % τον Φεβρουάριο του 2008 σε 23,6 % τον Ιανουάριο του 2013. Οι νέοι εκτός εκπαίδευσης, απασχόλησης ή κατάρτισης (μεταξύ 15 και 25 ετών) ανέρχονταν τον Ιανουάριο του 2012 στα 7,5 εκατομμύρια.
   
      (4)  Επιφύλαξη της Επιτροπής.
   
      (5)  Επιφύλαξη της Επιτροπής.
   
      ΠΑΡΑΡΤΗΜΑ
      
         Πολιτικό πλαίσιο
      
      
                  1.
               
               
                  Τα συμπεράσματα του Ευρωπαϊκού Συμβουλίου της 13ης/14ης Δεκεμβρίου 2012 (1) και της 7ης/8ης Φεβρουαρίου 2013 (2), όπου τονίζεται ότι πρέπει να αποδοθεί ύψιστη προτεραιότητα στην προαγωγή της απασχόλησης της νεολαίας και στα οποία παρουσιάζεται μια νέα Πρωτοβουλία για την Απασχόληση των Νέων.
               
            
                  2.
               
               
                  Τη δήλωση των μελών του Ευρωπαϊκού Συμβουλίου, της 30ής Ιανουαρίου 2012, με τίτλο «Με στόχο μια εξυγίανση ευνοϊκή για την ανάπτυξη και μια ανάπτυξη ευνοϊκή για την απασχόληση», με την οποία καλούνται τα κράτη μέλη να παράσχουν κίνητρα για την απασχόληση, ιδίως των νέων, μέσω της ανάπτυξης και εφαρμογής ολοκληρωμένων πρωτοβουλιών για την απασχόληση, την εκπαίδευση και την κατάρτιση και τις ικανότητες.
               
            
                  3.
               
               
                  Τη σύσταση του Συμβουλίου για τη θέσπιση Εγγυήσεων για τη Νεολαία στο πλαίσιο της «δέσμης μέτρων για την απασχόληση των νέων» (3), η οποία αποτελεί μέρος μιας συντονισμένης πολιτικής προσέγγισης με σκοπό την αντιμετώπιση της ανεργίας, της πρόωρης εγκατάλειψης του σχολείου, της φτώχειας και του κοινωνικού αποκλεισμού μεταξύ των νέων.
               
            
                  4.
               
               
                  Τη σύσταση του Συμβουλίου σχετικά με την πιστοποίηση της μη τυπικής και της άτυπης μάθησης (4), στην οποία τονίζονται οι ευκαιρίες και μηχανισμοί που επιτρέπουν στη γνώση, τις ικανότητες και τις δεξιότητες που αποκτώνται μέσω της μη τυπικής και της άτυπης μάθησης να διαδραματίσουν σημαντικό ρόλο στην ενίσχυση της απασχολησιμότητας και της κινητικότητας, καθώς και την αύξηση των κινήτρων για τη συμμετοχή στη διά βίου μάθηση, ιδίως για άτομα που υστερούν από κοινωνική και οικονομική άποψη ή διαθέτουν ελάχιστα προσόντα.
               
            
                  5.
               
               
                  Την κοινή έκθεση του Συμβουλίου και της Επιτροπής του Φεβρουαρίου 2012 σχετικά με την εφαρμογή του στρατηγικού πλαισίου για την ευρωπαϊκή συνεργασία στον τομέα της εκπαίδευσης και της κατάρτισης (ΕΚ 2020) (5), όπου ορίζονται βήματα για την κινητοποίηση της διαδικασίας «ΕΚ 2020» προς στήριξη των στόχων της Στρατηγικής «Ευρώπη 2020» όσον αφορά την ανάπτυξη και την απασχόληση και προσδιορίζονται τομείς προτεραιότητας για την ευρωπαϊκή συνεργασία στον τομέα της εκπαίδευσης και της κατάρτισης κατά την περίοδο 2012-2014.
               
            
                  6.
               
               
                  Τα «Συμπεράσματα του Συμβουλίου σχετικά με την επένδυση στην εκπαίδευση και κατάρτιση — απάντηση στον Ανασχεδιασμό της εκπαίδευσης: Επένδυση σε ικανότητες για καλύτερα κοινωνικοοικονομικά αποτελέσματα και Ετήσια Επισκόπηση της Ανάπτυξης για το 2013» (6).
               
            
                  7.
               
               
                  Τη σύσταση του Συμβουλίου σχετικά με πολιτικές για τη μείωση της πρόωρης εγκατάλειψης του σχολείου (7), όπου υπογραμμίζεται η ανάγκη συνεκτικών διατομεακών πολιτικών για την ενίσχυση της σχέσης μεταξύ εκπαίδευσης, συστημάτων κατάρτισης και απασχόλησης.
               
            
                  8.
               
               
                  Την ανακοίνωση της Επιτροπής της 20ής Δεκεμβρίου 2011για την Πρωτοβουλία «Ευκαιρίες για τους νέους» (8), όπου τα κράτη μέλη καλούνται να δραστηριοποιηθούν περισσότερο για την αντιμετώπιση των υψηλών ποσοστών ανεργίας της νεολαίας, μεταξύ άλλων μέσω της καλύτερης αξιοποίησης των Ευρωπαϊκών Κοινωνικών Ταμείων και την παροχή περισσότερων ευκαιριών κινητικότητας.
               
            
         (1)  Έγγρ. EUCO 205/12.
      
         (2)  Έγγρ. EUCO 3/13.
      
         (3)  17944/12.
      
         (4)  ΕΕ C 398 της 22.12.2012, σ. 1.
      
         (5)  ΕΕ C 70, 8.3.2012, σ. 9.
      
         (6)  ΕΕ C 64, 5.3.2013, σ. 5.
      
         (7)  ΕΕ C 191, 1.7.2011, σ. 1.
      
         (8)  5166/12.